Sos antigos

Sos parentes ch’haia antigamente
fin pastores. In montes e pianos
andaian comente remitanos
sos masones sighinde attentamente.

Altos, cun peddes mannas e barbudos
che patriarcas, cun sa lepp’in chintu
de cara iscura e cun su passu ispintu
mustrende largos sos pettos piludos.

Non giughian flanella, nè mudanda
e andaian cun sas cambas nudas,
nervosas, siccas, duras che iscudas
de mont’in monte e dae band’in banda.

Connoschian sa tratta a sa luntana
che bonos canes in cazza minuda,
attentos camminende e a sa muda
pro suspettu de fura o de bardana.

Fin bonos, ma guai a los toccare;
prite cando tenian mancamentu
perdian dogni bonu sentimentu,
prontos a ferr’in manu a bardanare.

Falaian che àbiles ungrudos
e lestrones cun s’ira in dogni vena
e torraian dae terra anzena
cun boes, caddos e tazzos lanudos.

Sa le’ fit cussa, fatta unicamente
cund’unu sentimentu tott’antigu
trattende senza pena su nimigu
ogiu pro s’ogiu, e dente contr’a dente.

Ma si eniat amigu a logh’insoro
non ischian comente lu servire;
bonu su pastu e mezzus su drumire
li daian sa manu e i su coro.

Non ischian nè legher nè iscriere,
nè connoschian libros o giornales;
vivian cun sos sensos naturales
serios e difficiles a riere.

Distinghian su tempus cun sa luna
e cun su sole. Fin sos largos chelos
su mannu libr’insoro, senza velos.
Sas candidas istellas una pr’una

Connoschian; su currer’e sas oras
ischian in sas nottes misurare
vigiles ispettende dae mare,
sas bellas luminosas auroras.

Pregaian a Deu in solidade
cun ispiritu mannu e vigilantes
fattu a sos masones beulantes
cuntentos de s’insoro libertade.

Cust’isola pro issos fit su mundu
cando dae sas puntas d’Ennargentu
la idian che un incantamentu
da unu a s’ateru mare tott’in tundu.

Cazzas famosas, currere de rios
e bolos de sas àbiles in altu
fin sos caros ispassos in su saltu
de cussos poderosos babbos mios.

Ogni tantu benian risulanas
a cunfortare sos tristos cuiles
giovanas bellas, caras e gentiles
cun sabias e pensosas anzianas.

Passaian s’ora in chistionos
serenos tra s’odore ’e su rustidu
e de s’aspridda. Oras de cunfidu
chi faghian sos coros tantu onos.

Como tottu su mundu est cambiadu.
Deo puru de razza pastorile,
mi sò pesadu distintu e civile
e hapo in medas libros imparadu.

Cun ater’ogiu custa terra abbadio,
lezzo giornales, compero rivistas,
sigo de su progressu sas conchistas
e iscurto discursos a sa radio.

Bando in postale e culzo in ferrovia
e cando tenzo bisognu luntanu
leo su olu cun s’aeroplanu.
Cun tantas cosas custa vida mia

Est agitada e vivo discuntentu,
ca s’omine istruidu est fattu gai;
in tanta presse non s’arrivat mai
a cumprire su propr’intendimentu.

Sa vida ostra rustica e serena
o babbos mios bramo cun tristura
e de torrare pastore in s’altura
istudende su sidi in dogni vena,

O a s’umbra de ilighes drumire
vicinu a su masone ameriadu
senza custa premura e coidadu
chi non mi lassat sa vida godire.